b'\n_START_ARTICLE_\nHamborg\n_START_SECTION_\nPolitik\n_START_PARAGRAPH_\nHamborgs delstatsparlament hedder die B\xc3\xbcrgerschaft ("borgerskabet"). Delstatsparlamentet v\xc3\xa6lger senatet, bystatens regering, som ledes af en overborgmester (erster B\xc3\xbcrgermeister, "f\xc3\xb8rste borgmester")._NEWLINE_Efter at have regeret uafbrudt i 44 \xc3\xa5r fik SPD i 2001 det d\xc3\xa5rligste valgresultat siden  2. verdenskrig og mistede regeringsmagten. Ole von Beust (CDU) var s\xc3\xa5 overborgmester fra 2001 og genvandt et absolut flertal i 2004. Ved valget d. 24. feb. 2008 mistede CDU igen sit absolutte flertal. Efter l\xc3\xa6ngere koalitionsforhandlinger blev der for f\xc3\xb8rste gang i en tysk delstat dannet en koalition best\xc3\xa5ende af CDU og De Gr\xc3\xb8nne._NEWLINE_I 2010 gik Ole von Beust af og Christoph Ahlhaus blev ny overborgmester. Efter koalitionens opl\xc3\xb8sning i efter\xc3\xa5ret 2010 blev der afholdt nyvalg til delstatsparlamentet. Dette blev vundet af SPD under Olaf Scholz med et absolut flertal._NEWLINE_Ved det sidste valg die B\xc3\xbcrgerschaft den 15. februar 2015 tabte SPD det absolute flertal og opn\xc3\xa5ede 45,6\xc2\xa0procent. CDU fik 15,9 procent, B\xc3\xbcndnis 90/Die Gr\xc3\xbcnen  12,3\xc2\xa0procent, die Linke 8,5\xc2\xa0procent, FDP 7,4\xc2\xa0procent og AfD 6,1\xc2\xa0procent. SPD og B\xc3\xbcndnis 90/Die Gr\xc3\xbcnen dannede regering med Olaf Scholz som overborgmester._NEWLINE_I 2018 blev Olaf Scholz Tysklands vicekansler og finansminister, og blev efterfulgt af Peter Tschentscher som byens overborgmester._NEWLINE_Det har i \xc3\xa5rtier v\xc3\xa6ret diskuteret at l\xc3\xa6gge Hamborg sammen med andre nordtyske delstater. Forslagene r\xc3\xa6kker fra en sammenl\xc3\xa6gning af Hamborg med Slesvig-Holsten alene til en stor nordtysk delstat, der ogs\xc3\xa5 omfatter Nedersaksen, Bremen og Mecklenburg-Vorpommern. P\xc3\xa5 grund af de store forskelle i befolkningsstruktur og \xc3\xb8konomi er der dog intet konkret kommet ud af debatten.\n_START_SECTION_\nLokaltrafik\n_START_PARAGRAPH_\nHamborg og oplandet betjenes af fire former for sportrafik. U-Bahn (en slags Metro), S-Bahn, der minder meget om K\xc3\xb8benhavns S-tog samt forstadstogene A-Bahn, der begynder hvor S- eller U-Bahn ender. Der udover findes ogs\xc3\xa5 regionaltog. De steder i byen, der ikke d\xc3\xa6kkes af disse netv\xc3\xa6rk, betjenes af busser. Alle systemerne samordnes under HVV, Hamburger Verkehrsverbund.\n_START_SECTION_\nDanske repr\xc3\xa6sentationer\n_START_PARAGRAPH_\nDet officielle Danmark er repr\xc3\xa6senteret med et generalkonsulat. Der er ca. 100 diplomatiske repr\xc3\xa6sentationer i Hamborg._NEWLINE_En dansk s\xc3\xb8mandskirke  findes i det "portugisiske kvarter", et del af centrum n\xc3\xa6r havnen med historiske huse.\n_START_SECTION_\nAdministrativ inddeling\n_START_PARAGRAPH_\nSiden 1951 har Hamborg v\xc3\xa6ret inddelt i syv bezirke (distrikter), som pr. 1. januar 2011 best\xc3\xa5r af i alt 104 bydele (Stadtteile).  Bydelenes navne og gr\xc3\xa6nser er ofte historiske, men der er ogs\xc3\xa5 bydele af nyere herkomst.  Af statistiske \xc3\xa5rsager er mange bydele yderligere opdelt i et eller flere kvarterer (Ortsteile).  Pr. 1. januar 2011 er der i alt 181 kvarterer.'